Komisjoni määrus (EÜ) nr 415/2004,

5. märts 2004,

millega muudetakse Euroopa Parlamendi ja nõukogu määrust (EÜ) nr 2099/2002, millega asutatakse laevade põhjustatud merereostuse vältimise ja meresõiduohutuse komitee (COSS) ning muudetakse määrusi, mis käsitlevad laevade põhjustatud merereostuse vältimist ja meresõiduohutust

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 5. novembri 2002. aasta määrust (EÜ) nr 2099/2002, millega asutatakse laevade põhjustatud merereostuse vältimise ja meresõiduohutuse komitee (COSS) ning muudetakse määrusi, mis käsitlevad laevade põhjustatud merereostuse vältimist ja meresõiduohutust, [1] eriti selle artiklit 7,

ning arvestades järgmist:

(1) Määrusega (EÜ) nr 2099/2002 asutati laevade põhjustatud merereostuse vältimise ja meresõiduohutuse komitee (COSS).

(2) Laevade põhjustatud merereostuse vältimise ja meresõiduohutuse komitee (COSS) eesmärgiks on koondada ülesanded, mida täitsid meresõiduohutust, laevade põhjustatud merereostuse vältimist ning laevapardal kehtivate elu- ja töötingimuste kaitset käsitlevate ühenduse õigusaktide alusel asutatud komiteed.

(3) Kõigis meresõiduohutuse valdkonnas vastuvõetud uutes ühenduse õigusaktides tuleks sätestada laevade põhjustatud merereostuse vältimise ja meresõiduohutuse komitee (COSS) rakendamine.

(4) Euroopa Parlamendi ja nõukogu 18. veebruari 2002. aasta direktiivi (ühenduse liikmesriikide sadamatesse sisenevate ja neist väljuvate laevade teavitusformaalsuste kohta) [2] artikliga 6 nähakse ette, et komisjoni abistab nõukogu direktiivi 93/75/EMÜ [3] artikli 12 lõike 1 kohaselt asutatud komitee. See komitee asendati määruse (EÜ) nr 2099/2002 kohaselt laevade põhjustatud merereostuse vältimise ja meresõiduohutuse komiteega (COSS).

(5) Euroopa Parlamendi ja nõukogu 27. juuni 2002. aasta direktiivi 2002/59/EÜ (millega luuakse ühenduse laevaliikluse seire- ja teabesüsteem ning tunnistatakse kehtetuks nõukogu direktiiv 93/75/EMÜ) [4] artikliga 28 nähakse ette, et komisjoni abistab komitee.

(6) Euroopa Parlamendi ja nõukogu 14. aprilli 2003. aasta määruse (EÜ) nr 782/2003 (tinaorgaaniliste ühendite keelamise kohta laevade puhul) [5] artikliga 9 nähakse ette, et komisjoni abistab laevade põhjustatud merereostuse vältimise ja meresõiduohutuse komitee (COSS).

(7) Euroopa Parlamendi ja nõukogu 14. aprilli 2003. aasta direktiivi (EÜ) nr 2003/25 (ro-ro reisiparvlaevade täpsemate püstuvusnõuete kohta) [6] artikliga 11 nähakse ette, et komisjoni abistab laevade põhjustatud merereostuse vältimise ja meresõiduohutuse komitee (COSS).

(8) Määruse (EÜ) nr 2099/2002 artikli 7 kohaselt tuleks kõnealuse määruse artikli 2 lõiget 2 muuta, et lisada viide pärast kõnealuse määruse vastuvõtmist jõustunud ühenduse õigusaktidele, millega antakse rakendusvolitused üle merereostuse vältimise ja meresõiduohutuse komiteele (COSS).

(9) Käesoleva määrusega ettenähtud meetmed on kooskõlas meresõiduohutuse komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 2099/2002 artikli 2 lõikele 2 lisatakse järgmised punktid:

"p) Euroopa Parlamendi ja nõukogu 18. veebruari 2002. aasta direktiiv 2002/6/EÜ ühenduse liikmesriikide sadamatesse sisenevate ja neist väljuvate laevade teavitusformaalsuste kohta; [7]

q) Euroopa Parlamendi ja nõukogu 27. juuni 2002. aasta direktiiv 2002/59/EÜ, millega luuakse ühenduse laevaliikluse seire- ja teabesüsteem ning tunnistatakse kehtetuks nõukogu direktiiv 93/75/EMÜ; [8]

r) Euroopa Parlamendi ja nõukogu 14. aprilli 2003. aasta määruse (EÜ) nr 782/2003 tinaorgaaniliste ühendite keelamise kohta laevade puhul; [9]

s) Euroopa Parlamendi ja nõukogu 14. aprilli 2003. aasta direktiiv 2003/25/EÜ ro-ro reisiparvlaevade täpsemate püstuvusnõuete kohta. [10]

Artikkel 2

Käesolev määrus jõustub Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 5. märts 2004

Komisjoni nimel

asepresident

Loyola de Palacio

[1] EÜT L 324, 29.11.2002, lk 1.

[2] EÜT L 67, 9.3.2002, lk 31.

[3] EÜT L 247, 5.10.1993, lk 19.

[4] EÜT L 208, 5.8.2002, lk 10.

[5] ELT L 115, 9.5.2003, lk 1.

[6] ELT L 123, 17.5.2003, lk 22.

[7] EÜT L 67, 9.3.2002, lk 31.

[8] EÜT L 208, 5.8.2002, lk 10.

[9] ELT L 115, 9.5.2003, lk 1.

[10] ELT L 123, 17.5.2003, lk 22."

--------------------------------------------------